钦定古今图书集成/明伦汇编/官常典/第559卷 > 来瑱
## 钦定古今图书集成/明伦汇编/官常典/第559卷 > 来瑱

按《唐书》本传：“瑱，邠州永寿人。父曜，奋行间，开元末，持节碛西副大使、四镇节度使，著名西边，终右领军大
将军。瑱略知书，尚名节，崖然有大志。天宝初，从四镇
任剧职，累迁殿中侍御史，伊西北廷行军司马。诏举
智谋果决、才堪统众者，拾遗张镐荐瑱能断大事，有
御侮才，擢颍川太守，充招讨使。会母丧免，以孝闻。安”
禄山反，张垍荐之，兴块次拜汝南太守，未行，改颍川。
贼攻颍川，方积粟多，瑱完埤自如，手射贼，皆应弦仆。
贼使降将毕思琛招之，父故将也，拜城下，泣且吊，瑱
不应。前后俘杀甚众，贼惧，目为“来嚼铁。”以功就加防
御使、河南淮南游奕逐要招讨使，徙山南东道节度
使，代鲁炅。会嗣虢王巨表炅方固守，乃还瑱故官。贼
围南阳急，瑱与魏仲犀合兵救之，不胜，人情恟惧。瑱
能抚训士，举动安重，贼不得侵。改淮南西道节度。两
京平，封颍国公，食二百户。乾元二年，徙河西，未行，王
师败于相州，诏拜陕虢节度，兼潼关防御、团练镇守
使。明年，襄州部将张维瑾等杀其使史翙，徙瑱山南
东道襄、邓、均、房、金、商、随、郢、复十州节度使。既至，维瑾
降。上元二年春，破史思明馀党于鲁山，俘贼渠。又战
汝州，获马牛橐驼，凡两战，斩首万级。明年，诏瑱还瑱
安襄，汉士亦宜其政。因讽众留己而外示。行至邓，复
诏归镇。肃宗闻其谋，恶之，吕𬤇、王仲昇等皆言“瑱得
士心，不可以留。”乃改山南东道襄、邓、唐、复、随、郢六州
节度。俄而仲昇与贼战申州，为贼禽。初，仲昇被围而
江陵吕𬤇病，瑱顾望不即救，及师出，仲昇已没。行军
司马裴茙表其状，且言：“瑱善谋而勇，恐后难制，即除
之，可一战禽也。”帝颇谓然，遂改瑱淮西申安蕲黄光
沔兼河南陈豫、许郑汴曹宋颍泗十五州节度以宠
之，阴夺其权。加茙襄、邓等七州防御使代瑱。瑱惧释，
言淮西无粮，须麦收可上道。又讽众固留。代宗立，复
授襄州节度、奉义军渭北兵马使，密诏茙图之。茙自
均州率众浮汉下，会日入，候者白瑱，瑱与帐下谋，其
副薛南阳曰：“公奉诏留镇，而茙以兵胁代，是无名也。
茙智勇非公敌，而众心不附，彼若乘我不虞，纵火夜
攻，诚可忧也。若须明，则破之必矣。”明日，茙督军五千
阵穀水北，瑱以兵迎之，呼其军告曰：“尔何事来？”曰：“公
不受命，故中丞伐罪。”瑱曰：“诏还镇此州。”乃以诏书示
之，皆曰：“伪也。吾千里讨贼，岂空归邪！”争射之，瑱走旗
下。薛南阳曰：“请公勒兵勿战。”乃以三百骑为奇兵，旁
万山，出其背，夹击之，其众几尽。茙脱身走，至申口，禽
之，送京师。瑱因入朝谢罪，帝待之无疑，拜兵部尚书、
同中书门下平章事，充山陵使。是时，程元振居中用
事，疾，瑱乃告与巫祝言不顺。会王仲昇归，又言“由瑱
与贼合，故陷贼。”帝积怒，遂下诏削除官爵，贬播川尉，
员外置。及鄠赐死，籍其家。瑱之死，门下客散去，掩尸
于坎，校书郎殷亮独后至，哭尸侧，为备棺衾以葬。帝
徐悟，元振诬以它罪，流溱州。先是，瑱行军司马庞充
以兵二千戍河南，至汝，闻瑱死，乃还。袭襄州，别将李
昭御之，走房陵。昭与薛南阳、梁崇义不相臣，崇义杀
昭。帝以崇义为节度使代瑱。既而为瑱立祠，四时致
飨，避瑱厅事不处，哀祈礼葬，诏可。广德元年，追复官
爵。裴茙者，始以荫为京兆司录参军。瑱镇陕州，引为
判官。移襄州，又为行军司马，遇之厚。及瑱私汉上，茙
欲得其处，故背瑱言状，帝倚以图瑱。而性轻褊，少谋，
师兴，给用无节。及败，有诏流费州，至蓝田，赐死。